Lotte Bundsgaard (S), 2004-01-27:
Nå ja, det er jo rigtigt, jeg skal blive heroppe.
Derfor vil jeg gerne sige tak til de partier, der har tilsluttet sig beslutningsforslaget.
Vi har netop fremsat det beslutningsforslag for at sikre, at vores børn sikres en god og en ansvarlig pasning.
Vi vil godt sige, at vi er meget glade for puljeordningerne.
Vi mener faktisk, det er vigtigt, at man som familie kan indrette sig, så det passer til ens liv.
Vi synes, det er godt, at virksomheder, at et par veninder kan gå sammen, at man i boligområder osv. kan lave puljeordninger, men vi mener, at det er vigtigt at stille krav til puljeordningerne om normering på samme måde, som man stiller krav til de kommunale dagplejer.
Vi mener ikke, at fleksibiliteten forsvinder, måske endda tværtimod, ved at man siger, at der maksimalt må være fem børn til én voksen.
Det kan jo kun gøre, at der er plads
til, at man kan lave en mere spændende pasning, hvor børnene kan have det endnu bedre
Der er ikke nogen, der skal bilde mig ind, at der er mere fleksibilitet i, at en voksen skal passe syv børn, end i, at en voksen skal passe fem børn,
tværtimod - i hvert fald ikke set fra vores børns synsvinkel.
Nu har ministeren sat en undersøgelse i gang af puljeordningerne, og det synes vi sådan set er en god idé.
Vi synes, det er godt at få undersøgt: Hvordan står det til rundtomkring?
Hvordan er kvaliteten af puljeordningerne rundtomkring?
Det kan godt være, at man skal se på andet end kun normeringen, når vi skal sikre, at vores puljeordninger
er gode nok.
Men vi vil godt sige, at vi står fast på, at uanset hvor mange puljeordninger man finder, hvor der er over fem børn, der bliver passet af én voksen, så mener vi, at man skal have det her normeringskrav.
Flere har spurgt: Hvad er så dokumentationen?
Det gjorde også, at vi var flere, der tænkte: Jamen så må der være noget i det her, når selv socialministeren kan udtale det.
Hun sagde: »Vi har set, at blandt andet Morsø Kommune har misbrugt ordningen ved at nedlægge
kommunale dagplejepladser og nærmest tvunget forældrene til at lave puljeordningerne«
Hvorfor skulle Morsø Kommune nedlægge dagplejepladser og tvinge forældrene over i puljeordningerne, hvis det ikke var for at spare penge?
Jeg spørger lige så stille.
Vi ved jo godt, at kommunerne er økonomisk pressede.
Vi ved jo godt, at kommunalpolitikerne gerne vil gøre det bedst mulige for vores børn.
Vi ved, som fru Margrethe Vestager sagde, at vi forældre vil gøre, alt hvad vi kan for at sikre, at vores børn bliver passet på god og forsvarlig vis.
Problemet er blot, at når regeringen tvinger kommunerne til at skære ned bl.a. på børnepasningen, så betyder det altså, at nogle forældre kan blive presset ind i puljeordningerne, som bestemt ikke er det frie valg, regeringen og Venstres socialordfører står og hylder heroppefra - tværtimod.
Et frit valg kræver helt andre ting.
Et frit valg kræver en ordentlig kvalitet i vores dagtilbud, og et frit valg kræver også, at man har reelle valgmuligheder, og at man altså ikke - som ministeren selv sagde at man blev i Morsø Kommune - bliver presset til at sende sine børn i puljeordninger, eller at man slet ikke kan få passet sine børn.
Til sidst vil jeg gerne sige, at det stadig væk undrer os, hvorfor regeringen mener, at man til kommunale dagplejer skal stille nogle normeringskrav, man ikke skal stille til puljeordninger.
Fair nok.
Den undren har vi så.
Det undrer os også, at man vil indføre pædagogiske læreplaner, som vi faktisk synes er en god idé, og som vi faktisk tror kan være med til at højne kvaliteten i vores dagtilbud - det vil socialministeren gerne blande sig i, helt ned i dagligdagen i vores daginstitutioner vil socialministeren gerne blande sig, men at stille et normeringskrav på fem børn til én voksen, et krav, der kan være med til at sikre, at det er ordentlige tilbud, vi giver vores børn, det vil socialministeren ikke - og ej heller Venstres ordfører - være med til.
Jeg må sige, at det forstår
jeg ikke.
Men i hvert fald tusind tak for de mange positive tilkendegivelser, vi har fået.
Jeg glæder mig til det videre udvalgsarbejde og glæder mig til, at vi forhåbentlig, når socialministerens undersøgelse på et tidspunkt kommer, kommer til at høre noget andet fra regeringen end det her med: Vent og se; vi løser det nok på et tidspunkt. Jeg glæder mig til i samarbejde med Folketingets socialordførere at gøre lidt for, at vores børn får en ordentlig pasning, og at vi forældre trygt kan gå på arbejde og være trygge ved, at vores børn har en god dagligdag.